20.06.2018
Рашәарамза 20 рзы Аҧсны Аҳәынҭқарра Ахада Рауль Ҳаџьымба 1992-1993 шш. Аҧсны Аџьынџьтәылатә еибашьраҟны Аиааира Амш 25 шықәса ахыҵреи Аҧсны Аҳәынҭқарра ахьыҧшымра жәларбжьаратәи азхаҵара 10 шықәса ахыҵреи разгәаҭара аҽазыҟаҵара иазку Акомиссиа аилацәажәара мҩаҧигеит.
Аҳәынҭқарра Ахада иазгәеиҭеит ҧасатәи Акомиссиа аусуратә гәыҧқәа реилатәараҟны ишахәаҧшыз Аиааира Амш 25 шықәса ахыҵра азгәаҭара иазку асценариатә план. Аилацәажәараан Ахада асценариатә план азырхиаразы аҭакҧхықәра зду Акомиссиа алахәцәа рнапы ианиҵеит хара имгакәа, уи анагӡаразы иаҭаху ахарџь азы аинформациа идыргаларц.
«Асценари рхиоуп, аха азҵаарақәа ыҟоуп. Шаҟаҩы алархәтәу, харџьқәас иҟало, - арҭ зегьы хара имгакәа иаҳдыруазароуп », - иаҵшьны иҳәеит Ахада.
Аныҳәатә усмҩаҧгатәқәа рахь иааҧхьахо асасцәа рсиақәа Ахада иҟны инагахароуп ҩымш рыҩныҵҟала.
Иактуалтәны инхоит аҳәынҭқарра ақалақьқәеи араионқәеи реиҿкааразы Ахада аҧыза-министр инапы ианиҵаз. Абри иаганахьала иҟаҵатәу рацәоуп макьана.
Атәылахьчара аминистр Мераб Қьышьшмариа Ахада адырра ииҭеит арратә парад азыҟаҵара иазҧхьагәаҭоу аамҭа иақәыршәаны ишымҩаҧысуазы.